ธปท.เผยไตรมาส3แบงก์กำไรหดเหลือแค่5.01หมื่นล้านบาท
ธปท.เผยระบบแบงก์พาณิชย์กำไรไตรมาส 3 ปีนี้หด 7% เหลือกำไรสุทธิ 5.01 หมื่นล้านบาท เหตุมีภาระจ่ายตั้งสำรองหนี้เสียรายใหญ่เพิ่ม
12 พ.ย. 2558

ธปท.เผยระบบแบงก์พาณิชย์กำไรไตรมาส 3 ปีนี้หด 7% เหลือกำไรสุทธิ 5.01 หมื่นล้านบาท เหตุมีภาระจ่ายตั้งสำรองหนี้เสียรายใหญ่เพิ่ม
นายดอน นาครทรรพ ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย(ธปท.) กล่าวว่า ผลการดำเนินงานของระบบธนาคารพาณิชย์ในไตรมาส 3 ปีนี้มีผลดำเนินงานในเกณฑ์ดี แม้จะรับผลกระทบจากการตั้งสำรองที่เพิ่มขึ้น โดยมีกำไรสุทธิ 5.01 หมื่นล้านบาทลดลงจากระยะเดียวกันปีก่อน 7% และลดลงจากไตรมาสก่อนหน้าที่ 5.3 หมื่นล้านบาท โดยรายได้จากดอกเบี้ยสุทธิหดตัว 1.1% ส่วนรายได้ที่ไม่ใช่ดอกเบี้ยเพิ่มขึ้นจากเงินปันผลและการขายเงินลงทุน
“แบงก์มีกำไรลดลงจากจากค่าใช้จ่ายการตั้งสำรองที่เพิ่มขึ้นมาก เพื่อรองรับหนี้ที่ไม่กอให้เกิดรายได้หรือเอ็นพีแอลที่เพิ่มขึ้น ซึ่งไตรมาสนี้เอ็นพีแอลเพิ่มขึ้นจากลูกหนี้อุตสาหกรรมรายใหญ่ ขณะที่กำไรจากการดำเนินงานยังขยายตัวดี ระบบแบงก์ยังมีเสถียรภาพเงินกองทุนทั้งสิ้น 2.2 ล้านล้านบาท หรือ 17.3% เกินเกณฑ์ที่ธปท.กำหนดที่ 8.5% ขณะที่สินเชื่อมีแนวโน้มขยายตัวดี” นายดอนกล่าว
ทั้งนี้ จากภาวะที่เศรษฐกิจขยายตัวอย่างช้าๆตามการบริโภคและการลงทุนที่ดีขึ้นเล็กน้อย ส่งผลให้สินเชื่อขยายตัวเพิ่มเป็น 5.3%จากไตรมาสก่อนหน้าที่ 4.6% ขณะที่ระดับเอ็นพีแอลอยู่ที่ 2.78% เร่งตัวขึ้นจากไตรมาสก่อนที่ 2.38%